《题碧玉轩诗》
宋代·刘才邵

燕石乏良质，谬当十袭贮。鼠璞本腐材，笑杀千金贾。

取名非其实，纵美徒自许。惟有冰雪姿，堪与琼瑶伍。

幽轩清有馀，直干森可数。抱节保坚刚，凝阴贯寒暑。

圆虚律琯匀，萧瑟鸣球举。比德两相宜，此君众所与。

揭名警浮躁，用意非小补。

作者简介：（1086—1158）吉州庐陵人，字美中，号杉溪居士。徽宗大观三年上舍及第，宣和二年中宏词科。高宗时累迁中书舍人，兼权直学士院。以帝称其能文，为时宰所忌，出知漳州，于城东开十四渠，溉田数千亩。官至工部侍郎、权吏部尚书。有《杉溪居士集》。